
24-TA-674: Noteikumu projekts (Jauns)
Eiropas Savienības Atveseļošanas un noturības mehānisma plāna 7.1.1. reformas "Enerģijas sektora transformācija" 7.1.1.1.i. investīcijas “Elektroenerģijas pārvades sistēmas sinhronizācija”, 7.1.1.2.i. investīcijas “Elektroenerģijas pārvades un sadales tīklu modernizācija” un 7.1.1.3.i. investīcijas “Biometāna īpatsvara galapatēriņā palielināšana” īstenošanas noteikumi"

	Nr.p.k.
	Projekta redakcija
	Iebildums / Priekšlikums
	Autors

	1.
	Noteikumu projekts
4.2.3. mērķis: līdz 2026. gada 30. jūnijam – palielināta elektroenerģijas sadales sistēmas jauda par 70 megavatiem, uzbūvējot jaunas 110 kilovoltu apakšstacijas un/vai palielinot esošu 110 kilovoltu apakšstaciju jaudu;
	Iebildums
Lūdzam noteikumu projektā (tostarp 4.2.3. apakšpunktā) simbolu un vārdus "un/vai” aizstāt ar saikli "un" vai saikli "vai", jo no noteikumu projekta neizriet tas, vai ar simbolu un vārdiem "un/vai" tiek saprasts saiklis "un" vai saiklis "vai". 
Piedāvātā redakcija
-
	Viesturs Blūmentāls (TM)

	2.
	Noteikumu projekts
7. Par investīciju īstenošanu ir atbildīga Klimata un enerģētikas ministrija (turpmāk - nozares ministrija), kas ir nozares ministrija normatīvo aktu Atveseļošanas fonda plāna īstenošanas un uzraudzības jomā izpratnē un pilda minētajos normatīvajos aktos noteiktos nozares ministrijas pienākumus, tai skaitā:
	Iebildums
Lūdzam precizēt noteikumu projekta 7. punktu, nepārrakstot (nedublējot) nozares ministrijas pienākumus, kas izriet no citiem normatīvajiem aktiem. 
Piedāvātā redakcija
"7. Par investīciju īstenošanu ir atbildīga Klimata un enerģētikas ministrija (turpmāk - nozares ministrija), kam papildus normatīvajos aktos Atveseļošanas fonda plāna īstenošanas un uzraudzības jomā noteiktajam ir šādi pienākumi:"
	Viesturs Blūmentāls (TM)

	3.
	Noteikumu projekts
7.4. nodrošina investīciju rādītāju progresa datu savlaicīgu ievadi Kohēzijas politikas fondu vadības informācijas sistēmā (turpmāk – vadības informācijas sistēma) atbilstoši normatīvajiem aktiem, kas nosaka Atveseļošanas fonda plāna īstenošanas un uzraudzības kārtību.
	Iebildums
Lūdzam noteikumu projekta 7.4. un 10.7. apakšpunktā svītrot vārdu "savlaicīgu" vai norādīt konkrētus termiņus datu ievaidei, tādējādi nodrošinot attiecīgo normu nepārprotamu izteiksmi.
Piedāvātā redakcija
-
	Viesturs Blūmentāls (TM)

	4.
	Noteikumu projekts
9. Atveseļošanas fonda nozares ministrijas lēmumus par projektu iesniegumu apstiprināšanu vai noraidīšanu paraksta Klimata un enerģētikas ministrijas valsts sekretāra vietnieks klimata politikas jautājumos. Atveseļošanas fonda nozares ministrijas lēmumus projektu iesniedzēji var apstrīdēt, iesniedzot argumentētu iesniegumu augstākstāvošai amatpersonai – Klimata un enerģētikas ministrijas valsts sekretāram. Klimata un enerģētikas ministrijas valsts sekretāra lēmumus var pārsūdzēt Administratīvā procesa likumā noteiktajā kārtībā.
	Iebildums
Lūdzam precizēt vai svītrot noteikumu projekta 9. punkta otro un trešo teikumu, nedublējot tajā Klimata un enerģētikas ministrijas nolikuma un Administratīvā procesa likuma prasības.
Piedāvātā redakcija
-
	Viesturs Blūmentāls (TM)

	5.
	Noteikumu projekts
10.9. aptur Atveseļošanās fonda maksājumus un lemj par Atveseļošanās fonda finansējuma atgūšanu gadījumos, ko paredz līgums par investīciju projekta īstenošanu.
	Iebildums
Tiesiskās noteiktības nolūkā lūdzam noteikumu projekta 10.9. apakšpunktā skaidrot, kādos gadījumos tiek apturēti Atveseļošanās fonda maksājumi.
Piedāvātā redakcija
-
	Viesturs Blūmentāls (TM)

	6.
	Noteikumu projekts
12. Akciju sabiedrība "Sadales tīkls" kā finansējuma saņēmējs projektu var īstenot kopā ar sadarbības partneriem – akciju sabiedrību "Latvenergo" vai akciju sabiedrību "Augstsprieguma tīkls", ja tas nepieciešams projekta mērķu sasniegšanai. Atbildību par projekta īstenošanu un mērķa sasniegšanu uzņemas finansējuma saņēmējs. Šo noteikumu izpratnē sadarbības partneris ir komersants, ar kuru noslēgts sadarbības līgums un kurš piedalās projekta īstenošanai nepieciešamo aktivitāšu ieviešanā, rezultātu sasniegšanā un to uzturēšanā. Sadarbības līgumā tiek noteiktas sadarbības partnera saistības, pienākumi un atbildība.
	Iebildums
Lūdzam svītrot noteikumu projekta 12. punkta pēdējo teikumu kā noteikumu projekta 35. punktā ietvertā regulējuma dublējošu.
Piedāvātā redakcija
-
	Viesturs Blūmentāls (TM)

	7.
	Noteikumu projekts
13. Projekta iesnieguma iesniegšanas, vērtēšanas, apstiprināšanas un līguma par investīcijas projekta īstenošanu noslēgšanas kārtība:
	Iebildums
Lūdzam svītrot noteikumu projekta 13. punkta ievaddaļu, ņemot vērā, ka Ministru kabineta noteikumos neraksta punktu nosaukumus.
Piedāvātā redakcija
-
	Viesturs Blūmentāls (TM)

	8.
	Noteikumu projekts
13.3. nozares ministrija 10 darbdienu laikā pēc projekta iesnieguma saņemšanas izveido šo noteikumu 7.2. apakšpunktā minēto projektu iesniegumu vērtēšanas komisiju un organizē iesniegtā projekta iesnieguma vērtēšanu atbilstoši šo noteikumu 14. punktā minētajiem kritērijiem un, ja nepieciešams, lūdz projekta iesniedzēju veikt papildinājumus un precizējumus iesniegtajā projekta iesniegumā, nosakot termiņu precizējumu un papildinājumu veikšanai, kas nav ilgāks par 20 darbdienām. Nozares ministrijai ir tiesības projekta iesniedzējam pieprasīt informāciju un dokumentus, kas nepieciešami projekta iesnieguma vērtēšanai vai projekta iesniegumā plānoto darbību pamatošanai un attiecināmo izmaksu atbilstības vērtēšanai. Ja projekta iesniedzējs nepieciešamos papildinājumus un precizējumus neiesniedz nozares ministrijas noteiktajā termiņā, tad projekta iesniegums tiek noraidīts. Nozares ministrija var uzaicināt projekta iesniedzēju atkārtoti iesniegt projekta iesniegumu;
	Iebildums
Tiesiskās noteiktības nolūkā lūdzam noteikumu projekta 13.3. apakšpunktu papildināt ar normu, no kuras izriet, ka projekta iesniegumu noraida arī gadījumā, ja projekta iesniegums neatbilst kādam no šo noteikumu 14. punktā minētajiem kritērijiem. Alternatīvi lūdzam noteikumu projekta 13.4. apakšpunktā skaidri norādīt, kādos gadījumos projekta iesniegumu apstiprina.
Piedāvātā redakcija
-
	Viesturs Blūmentāls (TM)

	9.
	Noteikumu projekts
14.1. projekta iesniedzējs atbilst šo noteikumu 8. punktā minētajām prasībām;
	Iebildums
Lūdzam izvērtēt un precizēt noteikumu projekta 14.1. apakšpunktā ietverto kritēriju, jo šo noteikumu 8. punkts tiešā veidā neparedz prasības projekta iesniedzējam. Papildus lūdzam noteikumu projekta anotācijā sniegt pamatotu skaidrojumu, kādēļ attiecīgās investīcijas tiek īstenotas ierobežotā projekta iesniegumu atlasē, paredzot konkrētus komersantus, kuri var iesniegt projektu iesniegumus, tostarp lūdzam skaidrot šāda risinājuma atbilstību tiesiskās vienlīdzības principam.
Piedāvātā redakcija
-
	Viesturs Blūmentāls (TM)

	10.
	Noteikumu projekts
14.12. projekta iesnieguma veidlapā iekļautās kopējās izmaksas, plānotās atbalstāmās darbības un izmaksu pozīcijas atbilst šajos noteikumos minētajām prasībām:
	Iebildums
Lūdzam noteikumu projekta 14.12. apakšpunktā svītrot vārdus "plānotās atbalstāmās darbības", jo atbalstāmās darbības jau nosaka noteikumu projekts, savukārt projekta iesnieguma veidlapā norādāmas projekta darbības, kurām prasības izvirzītas šo noteikumu 14.16. apakšpunktā.
Piedāvātā redakcija
-
	Viesturs Blūmentāls (TM)

	11.
	Noteikumu projekts
14.14. projekta mērķis atbilst šajos noteikumos minētajam mērķim;
	Iebildums
Tiesiskās noteiktības nolūkā lūdzam noteikumu projekta 14.14. apakšpunktā precīzāk noteikt, kādam šajos noteikumos minētajam mērķim projektam ir jāatbilst. Līdzīgi lūdzam 14.15. apakšpunktā precīzāk noteikt, kādiem šajos noteikumos minētajiem rezultātiem un rādītājiem jāatbilst.
Piedāvātā redakcija
-
	Viesturs Blūmentāls (TM)

	12.
	Noteikumu projekts
21. Investīcijas attiecināmās izmaksas, kas ir saistītas ar projekta vadību, administrēšanu un personāla izmaksām un ko projekta iesniedzējs var iekļaut projekta iesniegumā:
	Iebildums
Lūdzam precizēt noteikumu projekta 21. punkta ievaddaļu, precīzi norādot investīciju attiecināmo izmaksu pozīcijas. Norādām, ka arī projekta vadības (nav skaidrs, vai administrēšanas izmaksas jau neaptver projekta vadības un personāla izmaksas) un personāla izmaksas veido atsevišķu attiecināmo izmaksu pozīcijas, uz kurām norādīts 21. punkta tālākos apakšpunktos, savukārt norāde uz iekļaušanu projekta iesniegumā ir lieka.
Piedāvātā redakcija
"21. Investīciju ietvaros attiecināmās šādas izmaksas:"
	Viesturs Blūmentāls (TM)

	13.
	Noteikumu projekts
27. Izmaksu attiecināmības sākuma datums ir 2022. gada 1. februāris. Netiek atbalstītas darbības, kas jau ir pabeigtas līdz 2023. gada 8. decembrim.
	Iebildums
Lūdzam noteikumu projekta anotācijā skaidrot pamatojumu atbilstoši noteikumu projekta 27. punktam attiecināt finansēšanai no Atveseļošanas un noturības mehānisma pieejamā finansējuma izmaksas, kas radušās par projekta iesnieguma apstiprināšanas brīdī pabeigtām projekta darbībām. Nepieciešamības gadījumā lūdzam precizēt noteikumu projekta 27. punktu.
Piedāvātā redakcija
-
	Viesturs Blūmentāls (TM)

	14.
	Noteikumu projekts
28. Uz projektu var attiecināt izmaksas par iekārtām un materiāliem, kas iegādāti pēc šo noteikumu 27. punktā minētā izmaksu attiecināmības sākuma datuma atbilstoši normatīvajiem aktiem publisko iepirkumu jomā un ir piegādāti finansējuma saņēmējam. Ja aktivitāšu īstenošanai ir iesaistīts sadarbības partneris, uz projektu ir attiecināmas izmaksas par aktivitātēm, par kurām projekta iesniedzējs ar sadarbības partneri ir rakstiski vienojušies par īstenojamām aktivitātēm kā projekta daļu.
	Iebildums
Noteikumu projekta 28. punkta pirmo teikumu ir nepieciešams izvērtēt un precizēt vai svītrot. Norādām, ka tas, ka var attiecināt izmaksas pēc noteiktā termiņa ir nepārprotami skaidrs no noteikumu projekta 27. punktā ietvertā regulējuma, savukārt pienākums ievērot normatīvos aktus publisko iepirkumu jomā izriet jau no noteikumu projekta 32.5. apakšpunkta. Līdzīgi arī noteikumu projekta 28. punkta otro teikumu nepieciešams precizēt vai svītrot, jo minētais regulējums dublē noteikumu projekta normas par sadarbības partnera piesaistes kārtību.
Piedāvātā redakcija
-
	Viesturs Blūmentāls (TM)

	15.
	Noteikumu projekts
32.3. nodrošināt korupcijas, krāpšanas, interešu konflikta neesamību, kā arī parakstīt apliecinājumu par interešu konflikta neesību saskaņā ar regulas Nr. 2018/1046 61. pantu un normatīvajiem aktiem publisko iepirkumu jomā;
	Iebildums
Lūdzam noteikumu projekta 32.3. apakšpunktā nedublēt prasības, kuras izriet no normatīvajiem aktiem publisko iepirkumu jomā. Līdzīgi lūdzam izvērtēt un noteikumu projekta 32.4. apakšpunktā nedublēt prasības, kuras izriet no normatīvajiem aktiem par ietekmes uz vidi novērtējumu, vai alternatīvi lūdzam skaidrot noteikumu projekta anotācijā (ja attiecīgā prasība izriet no Eiropas Savienības tiesību aktiem - anotācijas 5. sadaļā) pamatojumu minēto prasību noteikšanai.
Piedāvātā redakcija
"32.3. nodrošināt korupcijas, krāpšanas, interešu konflikta neesamību, kā arī parakstīt apliecinājumu par interešu konflikta neesību saskaņā ar regulas Nr. 2018/1046 61. pantu;"
	Viesturs Blūmentāls (TM)

	16.
	Noteikumu projekts
34. Šo noteikumu V nodaļā minētais finansējuma saņēmējs nodrošina, ka biometāna ievades punktā ievadāms biometāns, kas atbilst normatīvajos aktos noteiktajiem ilgtspējas un siltumnīcefekta gāzu emisiju ietaupījuma kritērijiem.
	Iebildums
Atbilstoši juridiskās tehnikas prasībām lūdzam noteikumu projekta 34. punktā norādīt konkrētu normatīvo aktu jomu, kas paredz atbilstošus kritērijus.
Piedāvātā redakcija
-
	Viesturs Blūmentāls (TM)

	17.
	Noteikumu projekts
35. Šo noteikumu 12. punktā minētajā sadarbības līgumā iekļauj informāciju atbilstoši normatīvajiem aktiem, kas nosaka Atveseļošanas fonda plāna īstenošanas un uzraudzības kārtību un papildus iekļauj vismaz šādas ziņas par sadarbības partneri:
	Iebildums
Ņemot vērā, ka normatīvie akti, kas nosaka Atveseļošanas fonda plāna īstenošanas un uzraudzības kārtību (Ministru kabineta 2021. gada 7. septemba noteikumi Nr. 621 "Eiropas Savienības Atveseļošanas un noturības mehānisma plāna īstenošanas un uzraudzības kārtība"), nenosaka sadarbības līgumā iekļaujamās informācijas saturu, lūdzam attiecīgo norādi noteikumu projekta 35. punktā svītrot vai noteikumu projekta anotācijā sniegt pamatotu skaidrojumu, kura konkrēti tiesību norma minēto regulējumu paredz.
Piedāvātā redakcija
-
	Viesturs Blūmentāls (TM)

	18.
	Anotācija (ex-ante)
5.4. 1. tabula. Tiesību akta projekta atbilstība ES tiesību aktiem
	Iebildums
Pamatojoties uz Ministru kabineta 2021. gada 7. septembra noteikumu Nr. 617 "Tiesību akta projekta sākotnējās ietekmes izvērtēšanas kārtība" 9.19. apakšpunktu, lūdzam aizpildīt noteikumu projekta anotācijas 5.4. sadaļas 1. tabulas A,B,C un D ailes.
Piedāvātā redakcija
-
	Viesturs Blūmentāls (TM)

	19.
	Noteikumu projekts
1.4. investīciju atbalstāmās darbības un izmaksas;
	Priekšlikums
Lūdzam noteikumu projekta 1.4. apakšpunktu papildināt ar norādi uz izmaksu attiecināmības nosacījumiem, jo noteikumu projektā nav ietvertas tikai attiecināmās izmaksas.
Piedāvātā redakcija
-
	Viesturs Blūmentāls (TM)

	20.
	Noteikumu projekts
9. Atveseļošanas fonda nozares ministrijas lēmumus par projektu iesniegumu apstiprināšanu vai noraidīšanu paraksta Klimata un enerģētikas ministrijas valsts sekretāra vietnieks klimata politikas jautājumos. Atveseļošanas fonda nozares ministrijas lēmumus projektu iesniedzēji var apstrīdēt, iesniedzot argumentētu iesniegumu augstākstāvošai amatpersonai – Klimata un enerģētikas ministrijas valsts sekretāram. Klimata un enerģētikas ministrijas valsts sekretāra lēmumus var pārsūdzēt Administratīvā procesa likumā noteiktajā kārtībā.
	Priekšlikums
Lūdzam redakcionāli un tehniski precizēt noteikumu projektu, neatsaucoties uz Atveseļošanas fonda nozares ministriju, ņemot vērā, ka nozares ministrijas saīsinājums jau ir iepriekš atrunāts.
Piedāvātā redakcija
"9. Nozares ministrijas lēmumu par projektu iesniegumu apstiprināšanu vai noraidīšanu paraksta Klimata un enerģētikas ministrijas valsts sekretāra vietnieks klimata politikas jautājumos. Nozares ministrijas lēmumus projektu iesniedzēji var apstrīdēt, iesniedzot argumentētu iesniegumu Klimata un enerģētikas ministrijas valsts sekretāram. Klimata un enerģētikas ministrijas valsts sekretāra lēmumus var pārsūdzēt Administratīvā procesa likumā noteiktajā kārtībā."
	Viesturs Blūmentāls (TM)

	21.
	Noteikumu projekts
10.7. nodrošina investīcijas rādītāju progresa datu savlaicīgu ievadi vadības informācijas sistēmā atbilstoši Atveseļošanas fonda īstenošanas un uzraudzības kārtības nosacījumiem;
	Priekšlikums
Lūdzam precizēt, korekti atsaucoties uz normatīvo aktu jomu.
Piedāvātā redakcija
"10.7. nodrošina investīcijas rādītāju progresa datu savlaicīgu ievadi vadības informācijas sistēmā atbilstoši normatīvajiem aktiem, kas nosaka Atveseļošanas fonda plāna īstenošanas un uzraudzības kārtību;"
	Viesturs Blūmentāls (TM)

	22.
	Noteikumu projekts
12. Akciju sabiedrība "Sadales tīkls" kā finansējuma saņēmējs projektu var īstenot kopā ar sadarbības partneriem – akciju sabiedrību "Latvenergo" vai akciju sabiedrību "Augstsprieguma tīkls", ja tas nepieciešams projekta mērķu sasniegšanai. Atbildību par projekta īstenošanu un mērķa sasniegšanu uzņemas finansējuma saņēmējs. Šo noteikumu izpratnē sadarbības partneris ir komersants, ar kuru noslēgts sadarbības līgums un kurš piedalās projekta īstenošanai nepieciešamo aktivitāšu ieviešanā, rezultātu sasniegšanā un to uzturēšanā. Sadarbības līgumā tiek noteiktas sadarbības partnera saistības, pienākumi un atbildība.
	Priekšlikums
Ņemot vērā, ka finansējuma saņēmējs atbildību uzņemas, noslēdzot līgumu par projekta īstenošanu, bet, piesaistot sadarbības partneri, atbildību saglabā, lūdzam noteikumu projekta 12. punktā vārdu "uzņemas" aizstāt ar vārdu "saglabā".
Piedāvātā redakcija
-
	Viesturs Blūmentāls (TM)

	23.
	Noteikumu projekts
13.1. nozares ministrija 10 darbdienu laikā pēc šo noteikumu spēkā stāšanās dienas nosūta projektu iesniedzējiem uzaicinājumu iesniegt projektus, norādot aizpildāmos projekta iesnieguma datu laukus vadības informācijas sistēmā;
	Priekšlikums
Lūdzam tehniski precizēt.
Piedāvātā redakcija
"13.1. nozares ministrija 10 darbdienu laikā pēc šo noteikumu spēkā stāšanās dienas nosūta projektu iesniedzējiem uzaicinājumu iesniegt projektu iesniegumus, norādot aizpildāmos projekta iesnieguma datu laukus vadības informācijas sistēmā;"
	Viesturs Blūmentāls (TM)

	24.
	Noteikumu projekts
14.5. projekta iesnieguma veidlapa ir iesniegta vadības informācijas sistēmā noteiktajā termiņā;
	Priekšlikums
Lūdzam noteikumu projekta 14.5. apakšpunktā ietverto regulējumu izdalīt atsevišķā noteikumu projekta punktā, paredzot, ka projekta iesniegumu nevērtē ja projekta iesniegums iesniegts pēc projektu iesniegumu iesniegšanas termiņa beigām. Nozares ministrija par to informē projekta iesniedzēju. Norādām, ka nav saprotama lietderība izvērtēt arī pārējo kritēriju izpildi situācijās, ja nav ievērots projekta iesnieguma iesniegšanas termiņš.
Piedāvātā redakcija
-
	Viesturs Blūmentāls (TM)

	25.
	Noteikumu projekts
29. Projekti tiek īstenoti un to ietvaros noteiktie atskaites punkti un mērķi tiek sasniegti ne vēlāk kā līdz 2026. gada 30. jūnijam. Finansējuma saņēmējs noslēguma maksājuma pieprasījumu un atskaites punktu un mērķu sasniegšanu pamatojošos dokumentus iesniedz ne vēlāk kā līdz 2026. gada 30. jūnijam.
	Priekšlikums
Lūdzam vienveidot noteikumu projektā lietoto terminoloģiju. Vēršam uzmanību, ka, piemēram, noteikumu projekta 26. punktā norādīts uz mērķu un rādītāju sasniegšanu, bet 29. punktā - uz atskaites punktu un mērķu sasniegšanu.
Piedāvātā redakcija
-
	Viesturs Blūmentāls (TM)

	26.
	Noteikumu projekts
29. Projekti tiek īstenoti un to ietvaros noteiktie atskaites punkti un mērķi tiek sasniegti ne vēlāk kā līdz 2026. gada 30. jūnijam. Finansējuma saņēmējs noslēguma maksājuma pieprasījumu un atskaites punktu un mērķu sasniegšanu pamatojošos dokumentus iesniedz ne vēlāk kā līdz 2026. gada 30. jūnijam.
	Priekšlikums
Aicinām precizēt noteikumu projekta 29. punktu, nodrošinot, ka pēc projektu īstenošanas tiek paredzēts papildu termiņš pamatojošo dokumentu iesniegšanai (šobrīd šis datums sakrīt - 2026. gada 30. jūnijs). Alternatīvi lūdzam noteikumu projekta anotācijā skaidrot, kādēļ tas nav nepieciešams.
Piedāvātā redakcija
-
	Viesturs Blūmentāls (TM)

	27.
	Noteikumu projekts
30. Ieguldījumus infrastruktūrā veic, ja tā ir finansējuma saņēmēja vai sadarbības partnera īpašumā un tiek nodrošināts šo noteikumu 32.9. apakšpunktā minētais nosacījums. Ieguldījumus informācijas tehnoloģiju infrastruktūrā veic, ja tiek nodrošināts šo noteikumu 32.10. apakšpunktā minētais nosacījums.
	Priekšlikums
Lūdzam izvērtēt lietderību noteikumu projekta 30. punktā izdarīt atsauces uz 32.9. un 32.10. apakšpunktiem, ņemot vērā, ka minēto apakšpunktu nosacījumi jāievēro neatkarīgi no tā, vai 30. punktā uz to tiek uzsvērts. Nepieciešamības gadījumā lūdzam minētās atsauces svītrot.
Piedāvātā redakcija
-
	Viesturs Blūmentāls (TM)

	28.
	Noteikumu projekts
32.2. nodrošināt projektā plānoto darbu sasaisti, sinerģiju un demarkāciju ar citu atbalsta instrumentu investīcijām. Ja ir sasaiste ar citu atbalsta instrumentu investīcijām, finansējuma saņēmējs nodrošina, ka neiestājas dubultā finansējuma risks;
	Priekšlikums
Lūdzam noteikumu projektā atrunāto saīsinājumu "investīcijas" konsekventi ievērot vai attiecīgu saīsinājumu neatrunāt, ja minētais vārds, piemēram, 32.2. apakšpunktā tiek lietots atšķirīgā nozīmē.
Piedāvātā redakcija
-
	Viesturs Blūmentāls (TM)

	29.
	Noteikumu projekts
32.9. nodrošināt ka projekta ietvaros izveidotā infrastruktūra paliek to īpašumā un tiek uzturēta piecus gadus pēc projekta noslēguma maksājuma. Finansējuma saņēmējs un sadarbības partneris šajā periodā var veikt infrastruktūras pārvietošanu vai pārbūvi, ja tā nepieciešama elektroenerģijas sadales sistēmas, elektroenerģijas pārvades sistēmas vai dabasgāzes pārvades sistēmas attīstības vai uzturēšanas vajadzībām vai bojājumu novēršanai;
	Priekšlikums
Lūdzam precizēt noteikumu projekta 32.9. un 32.10. apakšpunktu, nodrošinot nepārprotamu atskaites punktu.
Piedāvātā redakcija
"32.9. nodrošināt ka projekta ietvaros izveidotā infrastruktūra paliek to īpašumā un tiek uzturēta piecus gadus pēc projekta noslēguma maksājuma saņemšanas. Finansējuma saņēmējs un sadarbības partneris šajā periodā var veikt infrastruktūras pārvietošanu vai pārbūvi, ja tā nepieciešama elektroenerģijas sadales sistēmas, elektroenerģijas pārvades sistēmas vai dabasgāzes pārvades sistēmas attīstības vai uzturēšanas vajadzībām vai bojājumu novēršanai;"
	Viesturs Blūmentāls (TM)

	30.
	Noteikumu projekts
32.11. nodrošināt ar projekta īstenošanu saistītās dokumentācijas uzglabāšanu un informācijas pieejamību visā projekta īstenošanas laikā un piecus gadus pēc dalībvalstij paredzētā noslēguma maksājuma, bet vismaz līdz 2031. gada 31. decembrim.
	Priekšlikums
Ņemot vērā, ka noteikumu projekta 32.7. un 32.11. apakšpunktā ietvertais regulējums (par informācijas pieejamību) pārklājas, lūdzam izvērtēt un minētos punktus apvienot vai skaidrot, kādēļ tas nav nepieciešams noteikumu projekta anotācijā.
Piedāvātā redakcija
-
	Viesturs Blūmentāls (TM)

	31.
	Noteikumu projekts
35.2. sadarbības partnera īstenojamās atbalstāmās darbības un to apjoms;
	Priekšlikums
Aicinām noteikumu projekta 35. punktā atsaukties uz projekta darbībām, nevis atbalstāmajām darbībām.
Piedāvātā redakcija
-
	Viesturs Blūmentāls (TM)



